khistorydata/jeongjo-sjw-relations huggingface dataset:
정조 21년 · 목
檢閱金履永狀啓以爲臣敬奉聖諭馳到天安郡傳諭于行大護軍宋煥箕所住處則以爲臣於日昨猥陳附奏祗竢嚴譴不意史官傳宣聖諭至以問其起居爲敎區區惶感不知攸措臣自此可以安意還鄕而城闕漸遙只切戀結之私云矣臣則仍爲復路敎曰山林之行幾抵本第戶曹輸送之柴炭米肉尙在固辭之中更令地方官躬傳事令該曹卽爲分付祿俸係是已出肅之山林亦令地方官往傳傳致形止報營仍令道臣狀聞
정조 21년 · 강
還給應敎朴載淳修撰金履喬聯疏仍命當該坐直承旨李景溟遞其職屛之闕外
정조 21년 · 목
敎曰爾等可謂思亂之徒也顧今狼烟不動犬吠無警則細柳止軍之周亞夫何嘗半一彷彿於始惹㥘而飛渡旋起疑而班女平時方命之林蓍喆乎守臣去來例無印關彼所云云特不過遁辭亂譫近於沁留事必以官村無事爲一副當周章之左契今亦宜付不治治之科而所可懼者紀綱也師律也國而無是則無以施令軍而無是則無以立威不以唉其愚矜其迷之念或忽微之防而漸之杜之戒亟命奪其所佩密兵符拿而致之畿營以待過齋之後如爾等者在論思之地者不請其辟反掩其疣文飾題外之談甘心罔上之歸原疏姑先還給守臣方命之爲懍然心寒甚於朝廷之專輒此而毫釐泛忽王章臣節四箇字置之不緊凡今在廷之臣苟有秉彝其敢容喙於其間乎○敎曰金虎門留門朴載淳金履喬等聯名上疏呼望時不禁當該坐直下位承旨遞其職而屛之闕外
정조 21년 · 강
命時囚李義綱照放後草記姑放罪人吳顯忠還囚勘處
정조 21년 · 목
義禁府啓言密陽府使李義綱原情以爲偏蒙恩造隨處彈竭而至若漕運尤係大政一念洞屬十分圑束三月初三日裝發出送海門同月十三日聞老母病報蒼黃上京矣今此致敗至於六船之多當初不善檢飭之罪實無所逃云矣請議處敎以依年前已勘該倅例勘處而親年篤老曾所洞燭本律收贖區別功議照放後草記○該府以姑放罪人吳顯忠査啓啓下還囚稟處啓又啓言觀此咸鏡監司李鼎運査啓則以爲別害前僉使吳顯忠居鎭時徵蔘一款雖無是事至於貿貂招謗乙卯丙辰兩年之間出給料米貿得貂皮而他社則一石米時直爲二兩錢而本鎭則勒定三兩其爲稱冤勢所必至請令該府稟處云矣北關山貿非蔘卽貂而貿蔘雖無可執之跡換貂不啻狼藉謂以廩餘分給民間待秋換徵名色不正市直之外勒定價本山氓之稱冤不問可知當初囚供之自明終歸欺罔之科究厥所爲誠極痛駭請照法勘處允之
정조 21년 · 강
景慕宮夏享親省牲器命依日瞻門展拜例磨鍊百官行禮置之
정조 21년 · 목
因禮曹省牲器磨鍊節目有是命
정조 21년 · 강
承旨申耆陳疏引義乞遞踏啓字
정조 21년 · 목
疏略曰臣於伴直承旨李景溟遞職之命竊有所惶恧者堂疏蓋出於有懷必陳之義故捧入之際初不留難處分截嚴罪歸同僚在臣廉防固不當專委該房陳章徑出乞遞職名
정조 21년 · 강
承旨洪明浩李祖承聯疏引義乞遞踏啓字
정조 21년 · 목
疏略曰卽者兩司聯箚有捧納承旨出送金虎門之敎臣等不勝瞿然慚悚之至兩司聯箚旣出於有懷無隱之義則捧納之際初無趑趄之端故臣等俱與之停當入啓何可諉罪於下僚晏然於職次乎聯章徑出乞遞臣等之職
정조 21년 · 강
應敎朴載淳修撰金履喬聯疏引咎賜批
정조 21년 · 목
疏略曰臣等昨上聯疏只出於區區憂愛之忱及伏承傳敎下者誨責至嚴且重臣等惶恐震越求死不得臣子旣承此不忍聞之嚴旨則何可晏然於禁直之中陳章徑出伏乞先治臣無狀之罪仍勘擅離之律批以所辭依施
정조 21년 · 강
知經筵李秉鼎陳疏賜批特賜鹿皮一令仍飭諭兩司之臣
정조 21년 · 목
疏略曰臣忝叨經筵頃因中庸之進講猥以不偏不倚物來順應之文義有所陳達而伏蒙體念之敎尙切榮感之忱卽伏見堂疏批旨下者竊有區區願忠之見噫儒臣者其職則經幄其責則論思今其疏雖或援譬失當辭不達意而原其心實出於斷斷無他隨事匡救則不惟不賜開納至以思亂之徒四字乃反加之於平日禮遇之儒臣此豈不有欠於大聖人不偏不倚物來順應之道哉伏願特賜反汗批以今世未見似此匡救之說卿乃能之言簡而意摯深得經筵之體可謂不負所知旣嘉之何斳之昨日疏批中思亂之徒四字縱因有激而發果然駭眼許令政院抹去卿則特賜內下鹿皮一令仍敎曰習俗難矯綱紀凌夷凡有涉於怎麼事件無論東西南北大小輕重段落體貌擔却笆籬事面屬之弁髦醉夢迷亂不怕天不怕地殆不識君君臣臣之義不待有識之竊議永歎而孰不知其爲然也昨日兩玉堂疏語引諭已不着題而朝來兩司之聯箚尤異於堂疏不曰涉禁無異犯禁不曰臆度卽亦妄度苟欲招見何必誘引守臣上來若使避寓樣然後可以招來乎前此守臣之似此往來也其時之無一事葛藤廷臣亦嘗經歷屢遭而忽地今番空然如彼紛叫是誠何心不滿一笑然而旣提官村無事之諺語設言於絲綸只給箚本便不以臺臣待之者此意令聯箚兩司知之咸知此擧亦出於矯習俗之苦心大抵蔽一言曰今日兩司知經筵李秉鼎之罪人而尤所惜之者臺垣兩首僚也
정조 21년 · 강
禁推檢閱金履永尋命分揀
정조 21년 · 목
履永以身病陳疏徑出依例禁推尋因囚單敎以分揀放送
정조 21년 · 강
勘放金吾時囚李義綱
정조 21년 · 목
義禁府以李義綱功減一等徒三年定配收贖告身盡行追奪放送啓
정조 21년 · 강
遞差承旨金達淳仍任前承旨李祖承以權裕洪仁浩金啓洛魚用謙爲承旨竝前望也
정조 21년 · 목
政院啓言右副承旨金達淳方在待勘中坐直無人未差之代請開政差出敎以右副承旨亦以遞差傳旨捧入前望單子入之待下批牌招察任○敎曰令日廟宮朔祭奉審傳香齋宿承旨當爲進去承旨見窠前承旨李祖承仍任
정조 21년 · 목
景慕宮夏享在再明也
정조 21년 · 강
命明日景慕宮展拜時道路以逌瞻門爲之
정조 21년 · 강
命今日日次賓對依例來會
정조 21년 · 목
政院啓言今日賓廳日次而無時急稟定事不得來會云敎以次對久未爲之又何不爲來會使之依例來會
정조 21년 · 강
命未肅拜呈告兩司牌招
정조 21년 · 목
政院啓言今日次對兩司未肅拜呈告人員請竝牌招進參允之敎以昨日下敎之後尙無來避其可曰臺閣有故事乎
정조 21년 · 강
召見藥院提調沈煥之副提調洪明浩于熙政堂
정조 21년 · 강
召見大臣備堂于熙政堂
정조 21년 · 목
右議政李秉模曰昨伏見吏判疏批下者有以仰嘉奬之聖意臣不勝欽誦而以臣愚見從後轉環之度猶不如初無過中之敎矣予曰予於堂疏之批雖因有激而發名以玉堂歸之思亂之徒誠亦礙眼而吏判之言適及於是予所以嘉納也大抵堂疏之至引亞夫事語意實不襯着亞夫以閫外任重之故君命亦有所不受則在今昇平之世守臣之尋常往來初無可以擬議爲論思之臣者請罪則可也而乃反營護此豈成說乎批答四字之敎蓋欲矯俗而發也近來國綱漸弛俗習漸乖凡屬此等之事不顧體貌不識道理甚至有年前碎門血指等駭悖擧措非一非再而一番處分未見懲創伊後事端輒復劻勷朝廷之規模一無準的所以有今日林蓍喆之事若又因循置之則來頭之弊將不勝言且細柳營壁門之不開亦漢唐時事而若在三代以上時則初不必有是事矣況以此而援喩於逗遛文殊山城者初何嘗一毫襯似乎雖以先正際遇之隆其於金弘郁事積費誠悃多歷年所而始乃開口則今人之欲爲先正之所不能遽爲者抑何意也雖以本事言之若欲一番招見則何必於守臣上來之後可以招來乎且昨日兩司之擧措眞所謂使人大慙嚴敎之後尙無避嫌之事而循例違牌尤豈不駭然乎秉模曰備承縷縷辭敎臣不知所對而聖敎以先正事發端臣敢有仰復矣若先正臣宋時烈生値聖明之世則其所協贊匡救之效豈無矯時正俗之道乎予曰先正尙矣如得比先正十居一分之人猶可以回漓反淳朝著賴而敬憚士林以之觀感而思其人不得見故日前先正祠版入城時予果取覽其遺集與年譜披閱竟日以替見其人之思昨年李文純祠版入來時筵臣有言之者故伊時有諸生迎候之敎仍有致祭之命而今番宋文正亦不得不依昨年文純例本家祀孫者從城外直路從便將往則可矣慮不及此甚可歎也殆若效尤於昨年務勝於今日然者嘗聞古談先正麤布道袍乘痛馬總角奴引長轡箬笠一奴持捶隨馬後鞭之先正本意亦必如此則今此之擧是豈尊先正之道乎且念我朝先正子孫之可以作宰者非至一二而若於祠版之過城中也一依昨年例爲之則其爲煩屑可勝言哉大抵近之事父遠之事君事君事師本無二致今人之事師也不知其爲非禮之禮則其於事君也亦何責其盡分盡禮乎秉模曰今奉聖敎仰認深體先正之本意誠不勝欽仰矣秉模曰臣方帶太僕提擧而本寺事自是劇務臣實無堪任之望冀或體諒遞改矣予曰本寺事務不輕而重故故右相苦心擔當期於釐正而未卒卿於此事亦遵何約束俾有實效可也大抵國君之富數馬而對詩人之美衛文至曰秉心塞淵騋牝三千則馬政之重可知而人君懋實之政亦莫先於此也故國初先築都城次築牧場背山臨水周圍廣闊當初設施之意於斯盛矣及至中間界限漸縮乃者植柳結栅以爲防限而朴排以外耕田之民同心守護如古者井田八家之同治公田矣到今則竝與朴排以內私田亦不能禁制又有宮家草場之禁無非害於養馬是豈成說乎且拜峯一事提調與大將相持未決其在共濟之義亦不當如是矣天駟房星實爲馬祖而詩經所載班班可考則祀典之中廢實爲欠事而自今年復舊設行壇壝修治祭品精潔卿其另加察飭也
정조 21년 · 강
命箭串牧馬令太僕定牧子看養
정조 21년 · 목
司僕提調李秉模啓言箭串牧場放養之馬今漸數多諸牧場分定之雌馬亦方次次上來定牧子看養之節不可不及今區處已於諸員中擇置三十名爲先以此數輪回看養所受位田外如干接濟之道請自本寺從便擧行節目則待分養馬永久定式後一體啓下從之
정조 21년 · 강
推忠淸監司林濟遠仍命栗峯驛單代租另飭矯弊
정조 21년 · 목
右議政李秉模啓言此忠淸監司林濟遠狀啓也以爲道內各邑驛中尼城藍浦栗峯等三邑驛新還未盡收捧故定査官詳覈則尼城縣自辛亥虛錄各穀一千八百九十石零藍浦縣自甲寅虛錄各穀五百七十二石零栗峯虛錄反作未知創自何年而丙午以前文簿散佚無以憑覈自丙午査出則虛錄各穀八百十一石零流來單代太租竝耗一千二百七十五石零前後守令察訪依法嚴勘未捧各穀待秋成期於準捧其中栗峯單代積逋舊還旣已收捧而千餘包米代之租太今若一從本色又令還作則弩末民情將不無絕站之慮年前嶺邑時留穀名釐正會案之已例雖不敢遽議而其所矯捄之方不可不變通請令廟堂稟旨分付云無論邑驛單代之弊何道不然而矯捄之道惟在道臣自道內從長釐正若欲隨現登聞邑驛則各爲自拔之計道臣則欲免掩置之罪輒引不常有之特恩要自廟堂區處後弊所關不可無飭請該道臣推考另飭矯捄俾有釐正之效從之
정조 21년 · 목
右議政李秉模啓言明日省牲器動駕時兵曹節目不待隨駕軍兵取稟草記啓下徑先入啓事極疏率請兵曹判書權▣推考從之
정조 21년 · 강
推備堂李書九申飭行公
정조 21년 · 목
右議政李秉模啓言今日次對備堂李書九別無情病而不參請推考申飭行公從之
정조 21년 · 강
敍蔡弘遠鄭萬始李羽逵趙德潤高宅謙鄭來百韓興裕權心彥金熙釆尹悌東朴吉源沈奎魯尹序東宋翼孝朴崙壽李顯默尹益烈金烍洪秀晩韓致應朴鍾淳趙得永
정조 21년 · 목
吏曹判書李秉鼎啓言端午享官今方塡差而罷散甚多分排苟艱在前如此之時自廟堂每有侍從堂上堂下違牌坐罷人員請敍付軍職之例今番何以爲之敎以敍用
정조 21년 · 강
命全義縣殺獄罪人黃大潤査啓還下送令道臣更爲論理修啓
정조 21년 · 목
刑曹判書李得臣啓言全義縣黃大潤殺獄更令道臣加訊得情啓聞事命下矣道臣査啓纔已啓下推官只循初入之見而査報太涉草率道臣只謄該邑之狀而意見初無論列請原啓本還下送使之更爲論理修啓後稟處從之
정조 21년 · 강
仍任前直提學李晩秀
정조 21년 · 목
敎曰明日動駕時閣班不可不備員前直提學李晩秀仍任令本閣待開門牌招
정조 21년 · 강
遞總管沈基泰以申耆代之口傳也
정조 21년 · 목
因都總府寶劍望筒敎以未肅拜總管卽爲牌招嚴飭行公在外人許遞令該曹口傳差出
정조 21년 · 강
命檢閱吳泰曾金履永牌招入直
정조 21년 · 목
政院啓言檢閱金履永分揀事命下矣請牌招入直敎以與上番牌招入直
정조 21년 · 강
兵曹以大祀中祀時守門磨鍊別單啓
정조 21년 · 목
別單宗廟親享時正門東西門守門兵曹郞廳各一員永寧殿正門東門守門總府郞廳各一員攝行時宗廟正門兵曹郞廳一員東西門守門護軍永寧殿正門總府郞廳一員東門守門護軍以上五衛將忠翊忠壯將中各一員社稷親享時正門東西門守門兵曹郞廳各一員攝行時正門兵曹郞廳一員東西門守門護軍五衛將忠壯忠翊將中各一員永禧殿親祭時正門南門守門兵曹郞廳各一員景慕宮親享時正門守門兵曹郞廳一員攝行時正門守門兵曹郞廳一員以上兵曹郞廳不足則總府郞廳通融啓下中祀祭時南壇漢江先農壇先蠶壇雩祀壇以上正門護軍一員字內營門堂上將官中一員東西門守門護軍各一員文宣王廟親行酌獻禮時正門東西門守門兵曾郞廳各一員兵曹郞廳不足則總府郞廳通融啓下攝行時正門守門護軍二員東西門守門護軍各一員
정조 21년 · 강
行夏享誓戒于明政門
정조 21년 · 목
時至具遠遊冠絳紗袍乘輿出永淸門至明政門降輿陞座祭官及宗親文武百官分東西入庭讀誓文官吏曹判書李秉鼎讀誓文訖祭官以下行禮如儀○承旨李益運曰臣固知轎前奏事之萬萬惶悚而今日賓對右相初筵第一奏卽李明淵事也縷縷敷奏仰請處分而不惟不賜開納俄然而有玉署除職之命俄然而有金吾置對之敎未免爲苟且彌縫之歸此豈不有欠於敬大臣之義乎況殿下以不治治之指示可生之路使之自拔於人鬼關頭則在渠道理固當感激嚴畏披露心肝自劾其疏語之悖妄而觀其初供少無嚴畏自服之意誠可謂無人心矣渠之疏語將以昨冬朝家至精至微大中至正之處分歸諸一場戲劇今兹處分如是暇豫臣不能無憾於天地之大矣朝筵大臣力請處分也殿下每以其疏語歸之狂妄之科觀渠供辭則不可以狂妄言明淵除職之敎特命反汗拿問之命亦卽收還依大臣筵奏亟賜處分以爲正人心靖世道之地予曰渠之草供似因忙急而如是矣承旨李肇源曰若不嚴賜處分則人心無以正世道無以靖矣益運又曰更望深留聖意大加處分使義理益嚴公議益伸焉予曰置之乘輿入永淸門還內
정조 21년 · 강
白虹貫日命減膳三日仍令論思言責之臣備陳昌言
정조 21년 · 목
敎曰雲臺之報異豈勝懍愓天災之作於上必因人事之失於下何況淫虹干陽再見於昨今年側身反求倍切警懼之思災不虛生專由於否德惟今底豫之方莫先於修省二字減常膳求讜言雖似涉於應文苟由實心卽亦眞箇修省其敢以應文而忽之哉自今日減膳三日各令論思言責之官備陳昌言以爲答天譴修人功之一助
정조 21년 · 강
遞校理金熙采副校理韓光植副修撰李顯默掌令李益洙司諫崔烜正言金驥燦鄭彥仁
정조 21년 · 목
敎曰旣有求言之敎三司在外及未肅拜人員竝許遞政官牌招開政待下批牌招察任○熙采光植顯默烜彥仁未肅拜益洙驥燦在外也
정조 21년 · 강
承旨李益運等陳啓賜批
정조 21년 · 목
益運等啓言臣等於今日雲觀之報已萬萬驚心及登筵席修省之敎消弭之方藹然於絲綸之間臣等竊不勝欽仰莊誦此誠轉災爲祥之一大機會也惟我殿下學貫天人知周萬物一政一令動合天心而御極二十年來淫虹之干陽亦已再矣以臣等愚昧豈敢傅會其說指事言微而第念災沴之作必有所召臣等當以目下憂歎于中者仰陳之矣殿下於義理關頭極盡精微大公至使後之具眼者見之雍容暇豫之中自有袞銊之森嚴而每以不治治之不欲明示好惡也故人心易惑國論未定有識之歎厥有久矣今以李明淵事言之悖疏之後聲討方張一味容貸始也除職終焉置對必欲使自拔於人鬼關者刑政已極失當乃至於大僚之陳箚自引殿下之敬待大臣不可謂誠矣言路開閉關國家之興替尋常廷紳有一善言雖十數年之久記有淵衷輒賜華褒而祗緣事涉懲討則務欲漫漶自李明淵事後兩司點下多是絕島遠塞之人臺廳長鎖言路不開以至設禁而箝之此何異於訑訑之拒人也殿下之樂聞昌言亦不可謂誠矣殿下於忠逆之分洞然明燭而或以私掩公一例容忍(刀削)此莫非殿下於誠字上猶有所未盡底工夫也今奉聖敎有曰苟由實心卽亦眞箇修省至令論思言責之官備陳昌言大哉王言天心之底豫當在於轉移之間而禁令不收則昌言不至昌言不至則天災難弭伏願繼自今益勉懋實之政俾有來諫之效前後設禁一竝收還敎曰卿等之言是矣當留意矣
정조 21년 · 강
應敎韓用鐸副應敎朴載淳校理尹悌東副修撰李翊模等聯箚陳勉賜批
정조 21년 · 목
箚略曰今此虹變之異又何爲而作也殿下凡遇災異一念警愓昨歲責躬之敎求助之誠有足以轉災爲祥而曾未幾何又此疊見今殿下不有大警動大振作以實心行實政則又將如昨歲而止矣此豈非懍然而可畏也哉臣等竊覸殿下聰明睿知卓越百王文理密察總攬萬機一心圖治時政之得失無不周知群下之情僞無不洞見中仄不遑所其無逸則是宜天心孚於上人情格於下昇平之休指日可期而其奈治不從欲成效漠然民生之困瘁莫此時若也朝廷之恬嬉莫此時若也三代之至治已矣無望漢唐之少康亦云難及則以我殿下求治之心安得無中朝而發歎者乎以若時象以若世道雖欲仰答天譴挽回一世殆若却步而求前以此言之變異之洊發固其宜也而天戒之若是申申者是豈非以我殿下益警言益修一見再見而不知止者乎古人有言曰無災則國恒亡然則今之此災安知非轉危爲安之一大機會乎臣等竊以爲目今可憂者非一而若擧其大者則義理之漸晦也言路之否塞也侈風之益盛也紀網之不振也何謂義理之漸晦也明義一部卽我東麟經也人類而別於禽獸冠裳而免於夷狄者賴有此書耳挽近以來大義漫漶隄防漸壞世道無底定之期此我殿下昨冬臨門處分磊落嚴正有辭萬世而時日未久有闖呈悖疏疑亂大防者而常刑未加除旨還降設鞫之請聽之愈邈置對之擧視若輕囚如是而欲求義理之明則益見其日就晦塞而將無可闡之日矣何謂言路之否塞懲討二字有國之第一關係而今則不然三司之啓草紙上生毛久矣亂本未拔國勢依舊岌嶪此雖諸臣不誠之罪而乃殿下有以啓之也雖以近日言之言官久曠臺廳長鎭或乍除旋遞者有之或故點在外者有之殆同訑訑之拒人此亦殿下之先爲不誠以導群下也此豈非大可慨然者乎金人三緘擧作便身之計仗馬一鳴莫效補闕之誠此雖諸臣巽軟之致而使殿下誠心求言誠心容諫則豈至於是何謂侈風之益盛也殿下臨御以來克尙儉德痛禁侈習屢發絲綸遍諭坊曲是宜上好下甚風行草偃而挽近以來痼習莫醫無人不奢無家不侈朱門之酒肉爲臭蔀屋之寒暑興咨飭敎頻降而廉謹之吏無聞繡衣相踵而貪黷之風不戢此莫非一侈字中出來者丁巳四月也雖以近日一事言之向來禁髢之令何等申嚴而仄聞近日所謂娘子䯻及簪珥之費亦至於數百金之多以此言之諸般侈弊推以可知此豈非大可憂者乎何謂紀綱之不振也紀綱者所以維持上下導厲民俗不可一日無者也試以朝廷言之廊廟之上未有擔當向前之人凡百猷爲徒以仰成爲事古所以君逸臣勞者徒歸虛語雖我聖上知周萬物範鎔一世而或未免於下行有司之事國體安得而尊政謨安得而成乎朝廷之紀綱如是故百隸之怠職匹庶之犯分皆由於是諺有之朝鮮之所以維持者名分名分卽紀綱中一事也近來名分掃地貴賤同臼上下無別以民而誣官者有之以庶而凌嫡者有之武以嬌文奴以叛主諸般蔑紀犯分之事不一而足豈可以細故看之哉凡此四條爲今切至之大關捩而廢壞若是仁天之必以干陽之災連加警告者安得不然今我殿下又下十行之綸以求嘉言臣等先擧四條以爲當今之要務而若其第一源頭則亶在於殿下之心上彌綸如欲義理之闡則洞劈根委如欲言路之闢則大開不諱使懲討夬伸奸萌逆折如欲侈風祛則法夏禹之菲衣效衛公之大布搢紳效之閭巷則焉如欲紀綱之立則董勵百僚擇賢責成若其萬化之源則專在於一誠字而已宋臣所謂應天以實不以文非斯之謂歟且伏念殿下昨歲虹變之後非但政令猷爲不能有以仰副天心雖於蜎淵幾微之際其所以警愓對越者必不如遇災求言之時如是故許多弊原皆從是出而臣等所謂誠之一字卽殿下自反處苟殿下淵然而思穆然而憂益懋純一之道夬祛四條之弊則一時氛祲久當自消伏願殿下於是勉旃則景星慶雲捷若影響豈不休哉批以所陳當留意矣
정조 21년 · 강
領議政洪樂性陳箚乞免賜批
정조 21년 · 목
箚略曰噫當此朝象淸明百度惟貞之日不宜有陰沴之災而是何純陽之月有此貫日之虹也第伏念今日爲聖德之累朝廷之失者莫如臣之當退不退蹲冒匪據也有國之重莫如置相相職之重尤莫如元輔元輔非其人而能上弼君德下安民生消災異而致福祥者臣未之聞也今臣之任元輔者誠非其人也矧且荒耄昏綴長淹床第廟堂之訏謨軍國之簿書民生之榮瘁漠然都不省識淟涊盤礴于今五載矣有識之憂歎同朝之譏笑固無可言殿下何獨不念臣見帶之職所關甚重而任其虛縻以至招災致異也伏乞亟賜斥退批以卿之自引過矣在卿何若是乎大抵側身之道惟在自省豈可諉非於卿等且況由予否德不能底豫於上此時卿等政宜輔予不逮處以求轉災爲祥之策卿須安心視事仍敎曰遣史官傳諭
정조 21년 · 강
右議政李秉模陳箚賜批
정조 21년 · 목
箚略曰臣昨於筵席悉暴裏懇未蒙體諒燈敢以寂寥數語仰陳而一例靳允滿心惶愧無面對人筵退未久又有李明淵館職特除之命矣臣之拙辭不但不槪於聖心大聖人中和之體用緣臣一言反有此未中節之擧一則臣罪二則臣罪明淵之所以爲罪所以爲隱憂臣旣竭言仰對於諄諄聖敎之下更無可陳之說而被討者至蒙恩除討之者早獲斥免國體則然且臣累疏陳暴登筵冒懇莫非衷情之所流出伏乞亟賜矜諒回授才德可堪之賢批以昨筵兩件事之一例靳允寧或輕視卿言而然者卿所謂無面對人云云過矣其中李明淵之點下前望意在於出場亦豈緣卿一言爲此相反之擧也況以欲卽除官後置對俾暴渠情先有設言於卿者卿須安心視事勿復深引仍命遣史官傳諭
정조 21년 · 목
以李貞運爲執義金孝眞爲司諫權心彥爲掌令曺喜有爲獻納閔命爀申漵爲正言李羲甲爲校理朴鍾淳李基讓爲副校理尹序東爲修撰洪秀晚爲副修撰洪周萬爲知敦寧趙鎭寬爲禮曹參判金履翼爲左尹尹彝鉉爲穆陵參奉彝鉉初仕也
정조 21년 · 강
遣承旨金達淳敦召元子師傅宋煥箕
정조 21년 · 목
敎曰卿之上來之時當更遣承宣偕來曾有筵敎今則日氣和暢而行役亦必不至爲勞更令承宣諭予企卿之至意與承宣偕卽上來事傳諭于行大護軍宋煥箕處而上來時令各該道臣給馬供饋亦爲嚴飭○政院啓言宋煥箕處遣承宣偕來事命下矣何承旨進去乎敎以同副承旨進去
정조 21년 · 강
罷判義禁趙宗鉉知義禁李聖圭同義禁林道浩職仍命差代李明淵捧供過齋後如式擧行
정조 21년 · 목
敎曰議讞自有體段況捧供乎雖値誓戒且因促敎之屢下而常格不可不守則旣無口招之命而捧數語口供旣捧口招則又無問目還下更呈者違格無異初供而亦無難書入後弊所在極爲駭然昨日李明淵捧供時赴坐諸堂一竝罷職其代前望單子入之過齋後如式捧供事分付
정조 21년 · 강
遞同義禁李漢豊以金文淳爲判義禁李祖源金載瓚爲知義禁徐邁修爲同義禁
정조 21년 · 목
持公事入侍也○予敎承旨曰今日臺諫一不詣臺此豈成說乎雖値齋日合啓則猶且如例爲之況當求言之時乎諸臺一竝出牌而招致兩司書吏以毋敢違牌之意分付而至於所謂兩司聯箚者亦不成說疏啓間萬無可爲之道然後始乃不得已爲聯箚而今則雖當求言之時一張聯箚塞責而止是豈誠實底道理乎今番則各陳消弭之方以副求助之意事各別嚴飭可也
정조 21년 · 강
命同義禁李漢豊以遞差捧傳旨
정조 21년 · 목
承旨李肇源啓言日前有赴坐禁堂罷職之命而其中同義禁李漢豊則以未赴坐許遞矣今聞漢豊因營務而未赴追後參坐云與譴罷之諸堂雖有間焉畢竟赴衙則只蒙例遞恐涉斑駁矣敎以初旣不赴宜有區別而許遞則太輕以遞差更捧傳旨
정조 21년 · 강
遞承旨李泰永金達淳以宋銓金啓洛代之竝前望也
정조 21년 · 강
重推大司諫柳焵遞司諫金孝眞正言申漵
정조 21년 · 목
因大司諫柳焵違召推考傳旨敎以求言之時豈可違牌設有情勢竝與上疏而不爲事體所在亦爲未安矣從重推考○因司諫金孝眞正言申漵違召罷職傳旨敎以求言之時何敢違牌乎遞差其代今日政差出
정조 21년 · 목
敎曰判義禁金文淳兼帶內局之任許遞與未肅拜知義禁牌招察任
정조 21년 · 강
遞判義禁金文淳以洪良浩代之尋遞以洪檍代之竝前望也
정조 21년 · 목
政院啓言姑放罪人鄭文在査啓回啓事命下而判義禁金文淳未肅拜次堂例不得擧行云請卽爲牌招擧行敎以更思在前皆體諒矣許遞前望單子入之待下批牌招察任○良浩違召也
정조 21년 · 강
以徐龍輔爲開城留守備薦也
정조 21년 · 목
敎曰政官牌招開政開城留守待下批當日辭朝
정조 21년 · 목
以沈興永爲修撰金文淳爲判尹沈煥之爲內醫提調鄭觀輝爲司諫呂駿永爲正言
정조 21년 · 강
命開城留守徐龍輔仍任諸司前職其代卽爲議薦
정조 21년 · 목
政院啓言新除授開城留守徐龍輔身病猝重舁到朝房終不入肅請卽爲牌招敎以雖有身病久當得差而大常圖式編輯與儀軌校正之役俱有所重難付之生手仍任諸司前職更令廟堂郞爲議薦今日政下批仍令明日交龜於城外到任
정조 21년 · 강
以黃昇源爲開城留守備薦也
정조 21년 · 강
左議政蔡濟恭陳箚乞免賜批
정조 21년 · 목
箚略曰伏以靑臺之報又何爲而至也凡天象之失其度皆屬爲災況以太陽之尊爲淫虹所侵凌乎一之已愕況昨今年荐有之乎災若虛生則已不然其懍然驚恐莫甚於此矣十行責躬之敎丁寧惻怛有足以孚格天心反災爲祥臣不勝欽仰之至雖然天人本無二致孝子之事其父也或値父心不豫譴責隨加則爲其子者不遑寧處自引罪過以回父心固爲善事父者而曷若平昔戰兢事事殫誠初不至不豫之爲哉惟我聖上勤學勤政丙夜不寢未嘗一刻弛心者罔非事我上帝以故上帝之所以報殿下者昌以熾矣今忽以可驚可愕之災重出而疊眎之者厥逌何在噫此無他殿下不擇相之過也有國興替亶在輔相而乃以如臣望入耗憒之物置之相府經歲經年惟以備員爲主不思所以區處之道惟其如是故明義之湮晦日甚而闡明不得朝象之標榜可惡而董飭不得士夫之不識廉愧惟知承望投合者斥去不得搢紳之不識名檢惟知居官肥已者澄淸不得若此類不可殫擧譬之於人心腹有疾則肢體髮膚無不因是而作痛輔相卽國之心腹旣不得其人則百千萬事之皆受其病其理固應如此昔唐之藍田丞漫不知何事猶且諺數慢必稱況以堂堂千乘之相其漫不知也無異於丞哉丞哉而今之相三字入於諺數慢之中久矣臣之慚愧欲死姑無論其貽累於聖朝之治果何如也以是言之上天之眎警於殿下者決知其不在他矣殿下若渙然發號斥退如臣之百無能者改卜賢德則其實心實政之仰慰上帝之心未必不百勝於減損常膳殿下何惜而不爲此乎伏乞亟命削臣職名批以和氣致祥反於是則爲沴心和氣和人人皆然然後天地之和始應焉和之時義大矣哉昨日忽有陰氛翳暈乃敢侵千於太陽驚恐竦愓歷宵不敢弛惟今消弭之方顧不在於調劑五味太和利貞乎予以是自勵亦望卿等之贊贊襄哉箚中引義過矣安心勿辭視事仍命遣史官傳諭
정조 21년 · 강
副校理李基讓上疏陳勉賜批
정조 21년 · 목
疏略曰昨年三月之二十有五日有虹貫日今年四月之二日虹又如之以今比昨月差一而日差六然歲將閏矣今之四月昨之三月也則是周歲而復矣我殿下平日躋敬之學享心之德勤身恤民之治姑不暇言卽近日遇災修省之誠亦足以消異致祥奈之何災沴之作後先相印若有期也今之言者動輒引時政不曰民生之困瘁也則卽曰財用之匱竭也不曰言路之不開也則卽曰懲討之不嚴也至如黨比之日痼侈靡之風成固皆當時之急務其爲言非不切至而臣愚猶以爲未也是惟在殿下也何謂也上天玄遠雖難妄測然肖其德而代其工者人君也不言而心相通若相酬答者亦人君也則人君卽一在下之天也今殿下居其位任其責殿下之一顰一笑卽天之喜怒也一言一動卽天之功用也苟殿下大用全體動合於天則彼仁愛之天固宜悅豫之不暇豈故爲今年示警昨歲告災若是其勤且摯哉臣故曰今此之警必殿下學有所未盡實德有所未盡純有以致之也至如政令得失治象否泰猶爲末也然大賢以下之於學與德其未盡分處人猶可以目覩手指聖人則不然所爭者只毫髮耳故三月之違不違非夫子雖能指之非顏子誰能體之則今殿下之學與德其盡分也未盡分也非但如臣愚昧所不能知雖以滿廷臣僚願忠而極言者固不能覘其閫奧明矣若其密察于幾微戒愼乎幽隱使學必至乎十分是實德必躋乎十分是純卽殿下事耳非旁人所能贊者也故臣必曰是惟在殳下也今殿下益致力於此使日用動靜與天爲一遂至於天且不違則何憂乎天心之不豫災沴之荐警也而政令治務卽施措中一事也惠恤而民自蘇節用而財自裕恢聽受而言路自開明義理而懲討自嚴公可以破黨儉可以去侈卽在我殿下一轉眄一措手間耳豈不休哉如或曰我殿下已學至矣德全矣而災祥適爾有難傅會云則大不然夫人君事天猶孝子事父孝敬雖至而親心不豫則我猶當益起孝敬訟已諐於無諐之中求親心於無聲無形之際不宜曰我自盡職親適不豫云爾況上載之難測甚於慈父之易事人君之任大劇於孝子之致養乎若又曰昨年之災倍於今年而年豐民樂終歲無虞今年小警不足恤也云則尤不然昨歲之不爲災非宜爾也非適爾也職由我殿下夙夜乾愓忱誠孚格之致若粗看外面不識聖人積誠回天之妙便謂天災不足畏則是豈古人堯舜吾君之道哉惟殿下因昨歲已致之誠加目下更進之步不但災不爲災僅比昨年而已必令諸福畢臻迄于來兹也至於近日處分亦有關於體天之一端夫天之心未嘗不以生物爲德然天之道亦直遂而已故春生秋死一任理而不自有王者之政亦如此賞功罰惡一循於公不欲使一毫私意參之故官之曰天命罰之曰天討日前供囚之遽除職而旋置對又何其委曲彌縫大有乖於天命天討之義乎刑政之失猶屬細事惟是我殿下之不能公無私如天之道者是臣所大懼也卽此反隅亦足爲殿下循省加勉之一大機惟殿下念哉臣素痼賤疾近甚添苦昨因遇災不敢違傲供職無望伏乞亟賜鐫免批以大體言甚切實末端附陳中供囚之遽除職而旋置對事何可曰委曲彌縫乎爾其勿辭察職
정조 21년 · 강
執義李貞運疏陳時弊賜批
정조 21년 · 목
疏略曰天之仁愛愛我殿下吁亦至矣去冬雷異之變殿下以恐懼修省之念渙發德音廣開言路自其後七箇朔君臣上下依舊恬憘義理隄防一任打乖廊廟而寂無訏謨之辰告臺閣而未聞謇愕之日陳乃者妖虹干陽之變又若昨年之爲矣於是乎聖心警動辭旨懇惻減膳來言不以文具而廢之如臣不忠不誠難保以其實不以文而噫實固美且善矣而文亦不可忽者蓋存心省躬之爲實也發號施令之爲文也殿下存心於幽獨之地省躬於赫監之天者回災爲祥自是一轉移間事耳古人所謂君心爲萬化之本者此也臣愚死罪卽涓蠖幽潛之中如何爲警愓之實如何爲消弭之實乃殿下方寸上工夫耳群臣百姓安得以知之其所以得知者惟在發號施令之爲得當也敢問殿下近日動靜云爲之形於發施者果能文副於實乎噫我聖上二十一年對天育物之治範世陶俗之化語其本則明義理三字而已義理之書爲大禹之魅鼎爲夫子之麟經爲中天之日爲昏衢之燭鞏固邦命之在於是全保世臣之在於是若心至誠仁至義盡爲殿下臣者不分倫彝之敍斁或忽膽目之明張則人爲鬼矣華爲夷矣噫一種陰邪之徒投間抵隙疑亂群聽熒惑一世霜永之憂馴致純陰䗖蝀之災遂犯太陽今日之虹變卽前年之天警而人事之所由召者則乾斷之不能廓揮奸萌之任其潛長而干陽之變怪漸不可長世道之貽害容有其極此臣所以汲汲於義理之大隄防而爲第一言者也噫春徂夏屆曖氣薰飆今其時哉近者風氣過冷日候多陰不待災異之來已著憂懼之象傅會之說雖未可信天人之際亦自可畏人君之聰明明畏苟不能格于上下而通于神明則讁見于天者理也殿下之聰明付之於耳目而耳目之官存其名而蔑其實者非細憂也憲長之極一代選所以重其任也惟其選極而任重也故叨是職者率皆逡巡而不敢膺命淸朝之尙廉義者雖不是異事言地百責專靠長官而長官之任還作虛銜乃若諸臺之具位除非陪班之侍臣不過署經之備員而已或當難處之會前望特點多在元在外有情勢之類不然則如臣庸憒無知覺者猥廁於其間如是而何以廣自天之聰明乎人主之代天行令便一天也自天之明畏謂人君之威罰威罰之不明蓋由於陽不足而陰有勝之故也我殿下至誠惻恒之仁化含垢藏疾務欲全安苟係無知妄作微眚簿過則簪履之收錄亦或然也間有關係至重罪犯難貰者不有公議輒煩恩點刑政倒置聽聞駭惑如是而何以明自天之明畏乎天聰明天明畏不得其正而安知不爲災咎之崇乎噫殿下之使之言之者欲聞也欲聞之者將行之也聞其言而無所行則反不如無言之爲愈此謂文具中文具之爲病者也臣庸庸碌碌之說雖不足擇諸臣多少之言豈其中全無一取者耶誠願澄省大眎奮厲先將遇災後所陳章疏凡係君德朝政民計可合商量者許令雜議施行而無使丁寧敷心之諭歸於空言焉嗚呼朝廷庶事其緖有萬當務非一而義理之闡明莫急言路之恢張爲次此臣所以終始惓惓者也若其守令之愼擇爲安民之本爲懲貪之道而善地腴窠或涉爲人而擇官殘邑敗局只勞特敎而換差此其弊非今斯今而人才有大小邑治有劇易量其才而授其任惟在鑑別之明而公也此亦非一時任銓者臨窠而應猝者也古者良吏之以治理著者有殿柱帖臣謂略做此法別選才優政著幾許人無論文蔭武錄之記帖若遇大地巨州之難其人者則憑作照擬之資因爲奬拔之階則宜矣惟在朝家之商量臣何敢自信愚見乎向於大臣箚批以足食有所敎者噫我國貧國也上下公私之遑遑汲汲朝不謀夕者政坐食不足耳由是廉恥喪貪污興使無辜小民罹其虐害在平世猶可說也脫有緩急無食而將何以有兵乎民食之源在於田野之闢而昇平已久生齒甚繁山野原濕片土不陳務農勤耕不令自勸而臣之愚見奢侈之害最爲蟊食之賊也宮室衣服飮食之爲三妖而甚於天災者有識之桓言也卿大夫之多糜相尙土庶人之分數太濫莫有甚於近日第宅間架之定限衣章制度之有分自有典憲而今若別爲新令而禁之則未見成效反歸騷擾雖不可輕議而向者本營屬之禁縀服禁貂尾者大爲貧武士紓力之惠臣意則不特本營爲然各軍門曁搢紳從官者亦倣此例務從儉約可也禁髢以後貧家婚嫁之費幾乎十減四五而所謂娘子䯻云者尙不免爲侈華之歸其所實費之爲幾何屑不敢陳而大抵髢直之踊貴反有過於昔年加髢之時使我聖上爲生民祛弊瘼之苦心未有明效臣實痛之旣有戴首之具則娘子之有無無所關於女儀婦餙亦令廟堂更商而變通宜矣人才之搜訪於科擧之外者允合於古盛時野無遺賢之意甚盛甚盛第念諸道所擧之若經學若行誼者多蒙宣召而授職蓋深鄕窮居之人不嫻於筵席奏對薦章登名之士率多老病而難於登道者一命除授之後罷歸田里竟無收用之實且如嶺湖二南臺當初命除差異於抄選之法而以名賢後商取其才行爲進用之地者二臺者俱以職名之踰分不肯乘馹士之所自好而自守者無怪其如此也臣謂不必虛縻以臺銜飭令上來以備諮問仍試內外合試之官抑爲收攬人才之道也凡臣所言無一新奇徒犯瀆擾倘不以人微而廢之亦不以常談而忽之則臣之幸也榮也臣方以臺地之多曠言路之當闢爲辭則旣肅之後宜不敢更事控免難冒之勢自有所守伏乞鐫削臣職批以諸條所陳當留意矣爾其勿辭察職
정조 21년 · 강
校理李羲甲陳疏避嫌賜例批命原望筒勿施
정조 21년 · 목
疏略曰臣父左副承旨泰永方察吏房之事揆以銓格初不可以臣照擬政望伏乞亟命選部將臣檢擬之望劃卽勿施○吏曹啓言吏房承旨相避非啓請則法不得檢擬於政望而昨日政新除授校理李羲甲與吏房承旨李泰永父子相避而矇然照擬至蒙恩點臣等不察之罪萬萬惶恐請義甲望筒勿施允之
정조 21년 · 강
命初十日次對進定於明日
정조 21년 · 목
敎曰修省之時當勉自强之道再明次對旣行於大昨初十日次對進定於明日
정조 21년 · 강
重推全羅兵使申鴻周
정조 21년 · 목
兵曹啓言卽伏見全羅兵使申鴻周狀啓則以爲道內各邑束伍軍兵各其官門一依正操例聚點後一一廉察則器械服色之渝弊戰馬軍額之略干未及充伍者邑邑有之故斯速塡充修繕更加嚴飭云官鎭門聚點旣以正操例設行則執頉各邑事當從輕重論列而泛稱邑邑有之循例狀聞者揆以戎政極涉疏忽請該帥臣從重推考常時不能申飭之各該鎭營將一體從重推考允之
정조 21년 · 강
命金吾時囚李弘謙尹益烈李寅華竝放送
정조 21년 · 강
政院以次對不得來會啓
정조 21년 · 목
本院啓言備邊司郞廳來言次對進定事命下而左議政蔡濟恭身病右議政李秉模箚子入啓不得來會云矣
정조 21년 · 목
敎曰以自强之意未明求衣已爲殿座而今日次對左右相皆不爲入來云左相則篤老而右相之在家是豈對揚勤諮之道乎來會之備堂先爲詣閤卽令備郞傳于右議政
정조 21년 · 강
召見諸承旨子熙政堂遞承旨洪明浩宋銓金啓洛
정조 21년 · 목
持公事入侍也○明浩等不爲進前無公事頉稟亦不以房次仰奏命幷遞差
정조 21년 · 강
罷備堂閔鍾顯李秉鼎沈煥之職仍命問啓承旨李肇源禁推注書柳遠鳴拿處
정조 21년 · 목
鍾顯等次對詣閤後離次肇源次對擧行不善爲之遠鳴備堂催促時院隸傳命不能申飭也○政院啓言問于備堂閔鍾顯李秉鼎沈煥之處則鍾顯以爲臣於詣閤之後適有乍出之故逐犯離次之科致有問啓之命惶隕之極不知所達云秉鼎以爲臣於詣閤之後未免口腹之爲累以致班次之擅離問啓之下惶懍靡措云煥之以爲臣於詣閤之後因有些故率爾離次致有問啓之命只切惶隕云矣
정조 21년 · 강
召見開城留守黃昇源于熙政堂
정조 21년 · 목
離陛也○予曰保釐之任每視以閑局而今則多有釐革蘇捄者須善爲之也
정조 21년 · 강
右議政李秉模陳箚乞免賜批
정조 21년 · 목
箚略曰雲臺有報聖念愓若側修之敎求助之旨懇惻諄複莊誦百回不勝欽頌仍念臣印當隨諸大臣後陳箚請免而纔上自引之章方切愧悚之忱連日控籲事極煩猥遷就至此臣實自訟人謂斯何災祥之作未嘗不由於治忽治忽之幾未嘗不係於用舍以臣不肖而濫廁進用之列則賢者之見舍可以理推其爲幾於治忽孰大於是人事之失於下亦孰大於是也伏乞亟賜斥退焉臣具箚待朝之際伏聞賓對有命當此聖上自强舊勵之日卽宜停箚登筵冒陳而賤疾適添無以趨造益切惶懍之至批以愼節殊用悶慮修省之時望在卿等之協贊卿須安心俟間卽起視事仍命遣史官傳諭
정조 21년 · 강
以趙鎭寬李祖承洪仁浩成鼎鎭爲承旨竝前望也
정조 21년 · 강
還給司諫鄭觀輝原疏仍命問啓
정조 21년 · 목
觀輝陳疏敎曰旣命勿捧無異於設禁日前玉堂李翊模疏亦爲還給則此臺臣知而冒呈寧有如許道理乎厥疏亦卽還給而更思其中有論及囚供句語供語之如此如彼臺臣何從而聞之以至露章論列乎金吾文書無論緊與歇未判下之前無敢先洩至於草供踏印封入體段尤有自別徑先謄傳於外間大關國法言官自言官後弊自後弊司諫鄭觀輝牌招問啓
정조 21년 · 강
命備堂閔鍾顯李秉鼎沈煥之罷職傳旨以從重推考改付標
정조 21년 · 목
承旨趙鎭寬啓言臣於赴闕之路見數三備堂蒼黃逬出聞以一時離次被罪矣當聖上遇警之日有此延訪之擧詣閤諸臣之間出錯退雖極未安實則微事但念此時上下正宜聚會精神以講消弭之策今此處分恐似過重矣敎以當此修省之日欲示勤諮之意諸宰使之詣閤則霎時之間擅離班次而雖煩飭敎又不卽整齊彼二三重臣者非吏禮判則閣臣也官秩已高意想已愜些少節目間事易致闊略自不免怠慢所以似此地處尤兢兢於謹微二字而二三重臣者謹乎不謹乎然而誓戒有所重肄儀在於明日政爾商量之際卿言若此知警之方罷推何間姑以爲先從重推考傳旨中付標
정조 21년 · 강
遞司諫鄭觀輝
정조 21년 · 목
政院以觀輝旣詣臺廳不爲肅謝直爲出直啓請推考敎以聞有實病許遞
정조 21년 · 강
命時囚李肇源柳遠鳴分揀放送
정조 21년 · 강
判義禁洪檍疏陳病狀乞遞賜例批
정조 21년 · 강
遞副校理朴鍾淳修撰尹序東沈興永
정조 21년 · 강
下朱書百選八子百選史記英選于鑄字所懸錄御定句讀仍令閣臣承旨抄啓文臣校準
정조 21년 · 목
八子百選成於辛丑朱書百選成於甲寅史記英選成於丙辰益敍事之體裁莫尙於史記義理之精醇莫京於朱書作家之章程莫備於八家而全書浩汗讀者終歲浸淫鮮有能窺其涯挨才彗者聊且尋摘而止思鈍者望洋自沮而退予思自博而約聖人之敎也後世之書籍漸多今人之精力不逮與其憚煩而不之讀毋寧刪其繁穰簡其篇牘使皆得以實下課工之爲得反約之義此諸選之所由作也機務之暇親定句讀分授抄啓文臣繕寫閣臣承旨抄啓文臣校準三選各七件始役于三月初九日至是日始完與是役者閣臣則李晩秀南公轍李始源沈象奎徐有渠承旨則韓晩裕李勉兢李肇源金達淳抄啓文臣則李儒修韓致應金履喬朴崙壽宋知濂李羲甲金熙華金近淳申絢曺錫中洪奭周趙萬元權晙金履載黃基天洪樂浚李東萬徐俊輔柳遠鳴柳台佐姜浚欽金熙洛金處巖也
정조 21년 · 강
命前判義禁趙宗鉉加施不敍之典金吾諸郞先汰後拿尋命分揀
정조 21년 · 목
敎曰時囚之供雖與重案有異名以草供踏印封啓未及判下之前騰出遍播事未前有推以事理政院則似無所犯觀於臺臣之言亦可推知不飭之當該判義禁加施不敍之典犯科諸郞一竝先汰後拿自首者勿論
정조 21년 · 강
以韓光植爲司諫沈奎魯爲校理朴崙壽爲副校理金銑趙德潤爲修撰竝前望也
정조 21년 · 강
命漕船差使員群山僉使閔百履陞敍各船頭目令該曹施賞
정조 21년 · 목
因百履肅拜單子敎曰如此風日一齊穩泊者可見誠力該僉使閔百履特爲陞敍爲諸漕倉差員倡而各船頭目一人令該曹施賞卽爲點檢放送事分付
정조 21년 · 강
飭南部豆毛浦被燒民戶另施恤典結構之方別加措置仍命過齋後判尹進去慰諭畢奠接後摘奸以聞
정조 21년 · 목
漢城府以今月初四日南部豆毛浦幼學申再寬家失火民戶延燒合二十九戶二百六十間半人物致死四口啓敎以啓下賑恤廳昨見烟㷔卽遣宣傳官摘奸形止被燒民戶三十戶中貧殘者居多人物致傷至於四名云甚爲矜惻死者另施恤典其餘生存諸戶優給空石糧米貧殘戶拔例加給該郞與進去宣傳官眼同擧行後令該廳草記結構之方該堂別加措置一體草記過齋後判尹進去慰諭仍察奠接形止待畢奠接摘奸後啓聞○賑恤廳啓言發遣本廳郞廳南部豆毛浦契失火人幼學申再寬等二十三戶各米十斗空石十五立良人洪振淑等七戶自漢城府以貧殘抄報故各米十斗田米七斗空石二十立被燒人恤典壯女三口各錢二兩木二疋布二疋空石十立弱女一口錢二兩木一疋布一疋空石十立竝從最優例與宣傳官眼同上下而結構之方宜有拔例之擧禁軍鄭壽大等草家十間以上十四戶自本廳各給錢十兩田米一石任掌全成乭等草家九間以下十六戶各給錢七兩田米一石以爲卽速結構之地而三十戶竝建之際有材木難辦之慮戶曹收稅所必有收稅雜木使之輕價發賣蓋覆空石亦自該曹從優題給之意請分付允之
정조 21년 · 강
命兼春秋金良倜拿處
정조 21년 · 목
摘奸有命而不卽待令也
정조 21년 · 강
正言呂駭永上疏陳勉尾論大臣之不造朝賜批
정조 21년 · 목
疏略曰薇垣新命忽降於騎曺持被之中雲臺告警天牌有臨分義是懼冒沒出肅而曉頭赴公之際重觸風冷實無供職之望伏乞特賜鐫改臣方乞免不宜䫨陳而上天之警告方殷九重之憂愓政深雖是蒭蕘之微亦不容泯默噫遇災修省卽是人君之盛節而其要則不過以實心行實政我殿下學貫天人道接勳華動靜云爲注措設施無不自精微心法中出來則顧何待實心實政之仰勉而近年以來天災疊現先後求助之敎丁寧懇惻而淫沴之異又在此時臣未知此何故也無乃對越之工或有所未孚側修之誠亦有所未盡而然耶習俗難變而朝象無淸肅之期生民日困而惠澤無下究之效至於言路有國之血脈而事關義理雖極闡明之方語涉懲計輒有禁令之設如此而尙何望天心之悅豫災異之廓淸乎遇災而求言不若無災而反躬平居淸燕之暇常存警愓奮勵之意則向所謂實心實政恐無過此而天災時變亦將不期弭而自弭矣臣於昨日事竊有所憂歎者噫賓對之事體莫重延訪之誠意藹然此正君臣上下大警動大振作之機會而自未明而求衣經晌午而臨筵諸宰幾盡詣閤臣亦進在臺廳恭俟入侍之命而竟緣大臣之不爲簉朝未免旣會且歸常時猶不當若此況修省之時乎庶僚亦不敢如此況董率之地乎其在國體虧損不細臣實爲大臣慨然也批以所陳當留意而昨日次對之會且歸矣予亦爲大臣深惜爾疏慨然之斥大臣豈不樂其言而悅其聽爾其勿辭察職
정조 21년 · 강
咸鏡監司李鼎運以道內功令生今月二十八日齊會營下馳啓
정조 21년 · 목
狀啓以爲道內功令生抄選額數前道臣趙尙鎭已爲馳啓而今此關北儒生抄啓之命實出我聖上搜訪賢才一視遐邇之盛念臣於辭陛之日又伏奉聖敎矣開月內事當定日試取以四月二十八日爲限劃卽知委於各該邑使之趁期齊會於營下至於六鎭程途爲一千四百餘里不可不預先知委故臣於未交龜之前走撥行會俾無一儒未及之慮待御題齎下設場試取計料
정조 21년 · 강
召見領敦寧金履素前咸鏡監司趙尙鎭于誠正閣
정조 21년 · 목
履素省掃後入來尙鎭藩任遞來也○予謂履素曰日前賓對筵話卿或聞之耶李明淵事不可置諸人鬼關頭且不可不一番出場故拿問而所謂草供專不成說當使過齋後更爲捧供矣至於李安默事右相擔着力言大抵李安默之至今廢枳豈或爲一重臣地而然也以虞舜之大聖其所命龍之辭有曰予聖讒說殄行震驚朕師欲法虞舜則豈可不於堲讒二字上留意乎右相以不得蒙允過爲自引至以爲無面對諸宰云未知畢竟將何以善處也再昨以修省之意未明臨殿諸宰亦皆詣閤而右相終不入來皆不免會且歸事體亦涉如何矣履素曰右相以未承箚批且有情病未敢進身云矣
정조 21년 · 강
命關北漁稅矯弊之方前道臣與該堂相議以聞
정조 21년 · 목
前咸鏡監司趙尙鎭啓言本道揮罹防薕之弊最爲痼瘼在前靑魚多捉之時海民輩不勸爭集設綱設薕稅納裕足矣近來魚產漸縮稅額則自如流集之類年年散歸捧稅無路白徵之害漸及陸民呼冤紛紜而各邑稅納旣有定數必充乃已故或有生意於雜魚揮罹而㥘於定稅之澹當觀望不設民人呼訴皆願隨起隨稅而莫重公稅實難減數民間疾苦亦不可不軫恤故敢達矣敎以旣聞之後不可仍置與該堂相議使之論理草記
정조 21년 · 강
命關北各邑大同加下矯捄之策後日次對指一稟處
정조 21년 · 목
前咸鏡監司趙尙鎭啓言道內各邑大同枵然加下之弊無邑不然公用策應無以塗抹以道內錢布木一年所捧分排一年用下折長補短互相較量則每患不足間多有放利條中割本取用之邑北關雖或有遺在處而南邑則擧皆加下實爲切悶之患每年支用似不無從中濫費之弊而大體則各樣公役耗費不少馴至於此其所矯捄之策不可不爲之故敢達矣敎以捄弊之方令廟堂與曾經道伯人相議後日次對指一稟處
정조 21년 · 강
命關北驛站加設便否令廟堂稟處
정조 21년 · 목
前咸鏡監司趙尙鎭啓言本道三驛中南山站淍弊尤甚無以支保而一自長津設邑之後大小公行自平原站把起人馬由長津直抵三甲近千里往返一經此行僕痛馬瘏間多致斃而今又設厚州則其弊尤雜支㻣自咸興曆長津由厚州抵三水之間設置數站恐不可已矣敎以此亦令廟堂一體稟處
정조 21년 · 강
以金履翼爲禮曹參判前望也仍飭肅命
정조 21년 · 목
禮曹啓言宗廟夏享大祭犠牲看品小宗伯與典牲提調當爲眼同擧行而參判有闕請令政院稟旨差出允之政院啓請政官牌招開政命前望單子入之以履翼批下履翼違召敎以更卽牌招使之卽爲肅拜後進去履翼再違政院捧入推考傳旨敎以違牌勿施更以前牌催促違牌勿捧傳旨
정조 21년 · 강
以尹師國李家煥安昌君燝爲都總管崔朝岳李應爀爲副總管前望也尋遞師國應爀以趙尙鎭洪聖淵代之口傳也
정조 21년 · 목
總付啓言宗廟夏享大祭親行時寶劍侍衛守宮不可不備員而都總管西春君燁差祭李源有身病三員未差請令政院稟旨變通敎以幷許遞與未差之代前望單子入之以師國等批下師國應爀在外命許遞令該曹口傳差出
정조 21년 · 강
命承旨李祖承仍任兵曹參判遞承旨李海愚以李益運李儒慶代之前望也
정조 21년 · 목
兵曹啓言宗廟擧動時本曹堂上郞廳當爲備員而參判未差正郞一員佐郞一員有闕請令該曹口傳差出允之敎以正郞姑勿出代前參判仍任令政院承旨前望單子入之
정조 21년 · 강
命時囚金良倜放李敬培保放
정조 21년 · 강
戶曹判書李時秀疏陳病狀以大享薦俎之無路趨參乞賜變通賜批下該曹付標
정조 21년 · 강
以李義駿爲漢城左尹口傳也
정조 21년 · 강
命承旨李儒慶待朝牌招
정조 21년 · 목
政院啓言今日齋宿承旨當爲備員而新除授承旨李儒慶以巡將已爲受牌不得出牌何以爲之敎以今夜則使之勿用棍勿飮酒待朝納牌後牌招
정조 21년 · 강
開城留守黃昇源以府內民家二百二十一戶被燒馳啓
정조 21년 · 목
狀啓以爲臣於本月初五日行到坡州站卽接本府經歷鄭毅祚牒報則以爲本月初四日申時本府東部八字洞里幼學林光河家失火俄頃之間延燒二百二十一戶內大戶四戶中戶二十一戶小戶一百五戶殘戶九十一戶而瓦家三十一間草家一千四百七十二間殘戶趙德尙女二歲兒未及救出仍爲燒燼爲先以空石分數題給姑爲掩身住着云故恤典依前例大戶各大米六斗中戶各大米五斗小戶各大米四斗殘戶各大米三斗燒燼人一口太一石竝先爲題給之意關飭經歷更待臣到任亦自臣營米斗空石加數題給私山村木從優許斫期於從速結構奠接計料
정조 21년 · 강
命前備堂趙鎭寬李書九還差
정조 21년 · 강
召見備局有司堂上李秉鼎備局堂上趙鎭寬副提調南公轍于誠正閣遣文兼沈象奎慰諭開城府被燒民人蠲減當年身役無役者依例給栗仍飭官助物力斯速結構畢奠接後狀聞
정조 21년 · 목
予謂秉鼎等曰松都民戶延燒事豈勝矜惻甲寅四月以該府燒戶事遣徐有聞慰諭而每戶各給還穀一石其時居留卽吏判也果然詳記否秉鼎曰伊時恤典卽曠絕之恩松民無不含恩飽德不知失所之憂矣予命甲寅四月七月所施恤典竝考出以入仍命檢校待敎沈象奎口傳單付文兼宣傳官仍令入侍予曰松都燒戶若是夥然爾須達夜馳往明日內得達失火民人取集慰諭後與守臣聯名啓聞旬後復命也○敎曰觀此松留狀啓府內被燒民戶至於二百戶之多念其失所之狀極爲矜惻恤典則似已題給而豈可循例看過乎慰撫奠接之方自有甲寅已行之近例發遣文兼宣傳官沈象奎與守臣眼同慰諭有身役者當年身役蠲減無役者代給粟幷依前例特給之意令廟堂星火分付守臣處官助物力期於斯速結構畢奠接後形止狀聞事一體分付
정조 21년 · 강
命宣傳官閔栻過齋後決棍拿處行首宣傳官李栢然汰去承傳宣傳官李甲會過齋後拿處
정조 21년 · 목
承旨洪仁浩啓言標信宣傳官例於階上聽傳敎而徑入楹內萬萬駭然所當重勘何以爲之敎以過齋後令兵判決棍後拿處不能檢飭之行首宣傳官汰去入直承傳宣傳官過齋後亦爲拿處
정조 21년 · 강
戶曹以南部豆毛浦失火民家椽木空石題給啓
정조 21년 · 목
該曹啓言南部豆毛浦失火民人禁軍鄭壽大等草家十間以上十四戶各小椽木二十箇空石三十立任掌金成乭等草家九間以下十六戶各小椽木十五箇空石二十立題給
정조 21년 · 강
御仁政殿月臺親押太室夏享香祝
정조 21년 · 목
具翼善冠袞龍袍出萬安門乘輿至仁政殿月臺降輿陞座親押香祝訖乘輿至萬安門外降輿還內
정조 21년 · 강
命專經文臣殿講以日次儒生殿講日同爲之輪對官亦令殿講日待令
정조 21년 · 강
飭都總管李家煥肅命
정조 21년 · 목
政院以家煥再違召捧傳旨敎以傳旨勿施以前牌嚴飭
정조 21년 · 강
以鄭存中爲分內局提調口傳也
정조 21년 · 강
命行首宣傳官南志默改差令該曹口傳差出
정조 21년 · 강
詣太廟展拜仍行省牲器
정조 21년 · 목
具遠遊冠絳紗袍乘輿出永淸門至明政門外降輿陞輦出弘化門至太廟門外降輦乘輿至齋室少頃改具冕服就版位展拜陞詣廟內奉審詣省器位省器仍詣永寧殿就版位展拜陞詣殿內奉審省器如禮還入齋室改具遠遊冠絳紗袍詣省牲位省牲還入齋室
정조 21년 · 강
命卿宰未付軍職人付軍職
정조 21년 · 목
敎曰卿宰未付軍職人令該曹口傳付軍職
정조 21년 · 강
召見禮曹判書閔鍾顯廟司令安命遠等于齋殿
정조 21년 · 목
太廟儀式圖屛齋室件一坐先成是日進獻凡八帖第一帖上載宗廟全圖下載宗廟圖說及奉安規制第二帖上載永寧殿全圖下載永寧殿圖說及大享樂章第二帖上載五享親祭班次圖下載樂器祭服圖說第四帖上載五享親祭設饌圖下載設饌圖說而祭器圖說及果品附見第五帖上載五享親省牲器圖第六帖上載俗節朔望祭享圖薦新圖第七帖上載展謁圖第八帖上載親上册寶圖而自第五帖至第八帖下層以五享親祭儀五享攝事儀俗節朔望祭享儀薦新儀展謁儀親上册寶儀分排書之予親審訖命鍾顯入侍予曰祭儀圖屛俄已親閱而上册寶儀式中似有闕漏者國朝寶鑑親上時因故重臣鄭尙淳所奏以上册寶時用登軒架事著爲式矣今此圖屛不載用樂節次何也鍾顯曰臣未及聞知不得載錄矣予命更考謄錄仍謂廟司等曰守僕輩果能講陳設圖耶命遠等曰連爲講習矣予曰非但守僕廟司亦爲講習則雖不能融會貫通如治經生之越講而大體節次則自當習熟此後必須着念勤課也鍾顯奏先正臣宋時烈祠版今月念後當入京予曰當用先正李文純祠版入京時致祭之例臨時更爲提稟也
정조 21년 · 강
命太廟攝事及中祀行事時守門護軍用武臣付祿堂上酌量人員淸齋後進詣望筒啓下自兵曹主管親享時依近例兵總郞守門
정조 21년 · 목
敎曰五禮儀序例齋戒條有曰大祀守衛壝門者淸齋一宿注曰每門護軍二人每隅隊長一人攝事則竝隊長宗廟永寧殿門同此謂廟杜親行大享及攝享也又於中祀有曰文廟門及凡壝門同制禮之義本自如此此規未知自何時不爲遵行近於親享時廟杜神門權令兵曹總府郞中守之挾輦軍列立門外雖幸沕合於禮書攝事則不爲而中祀亦不擧論旣覺之其所修明不可緩自今申復舊制而五禮原儀成於五衛時曰護軍曰隊長而今之護軍文蔭武卿宰從二品以上也至於隊長卽旅帥隊長也古今之制異宜此則勿論守門護軍則用武臣付祿堂上爲可此類爲挾輦將爲考喧將年前以不緊置之可謂太閒歇此後就五禮儀所載祭享時守門護軍酌量人員淸齋後進詣而亦依挾輦考喧等將望筒啓下之例兵曹主管親享時則依近例兵總郞守門事分付
정조 21년 · 목
時至具冕服出齋室禮儀使禮曹判書閔鍾顯導詣版位四拜詣盥洗位盥洗詣各室神位前三上香祼鬯獻弊進幣瓚爵官吏曹判書李秉鼎奠幣瓚爵官吏曹參議蔡弘遠進饌薦俎官行左參贊鄭民始行初獻禮大祝第一室大祝副修撰李翊模第二室大祝校理尹悌東第三室大祝應敎韓用鐸第四室大祝副司果李羲甲第五室大祝副司果鄭來百第六室大祝副修撰洪秀晩第七室大祝副司果金履喬第八室大祝修撰金銑第九室大祝副司果朴鍾淳第十室大祝副校理朴崙壽第十一室大祝副司果金近淳第十二室大祝副司果徐有榘第十三室大祝副司果尹益烈第十四室大祝副司正李存秀讀祝文訖亞終獻官亞獻官左議政蔡濟恭終獻官右議政李秉模行亞終獻禮如儀行飮福禮四拜徹籩豆訖四拜仍詣望燎位望燎還齋室
정조 21년 · 목
具遠遊冠絳紗袍出齋室乘輿出廟門外乘輦入弘化門至明政門外降輦乘輿由永淸門還內
정조 21년 · 강
遞承旨洪仁浩李泰永以金履翼李海愚代之竝前望也
정조 21년 · 목
政院以履翼再違召啓敎以行公於亞卿再違於承宣何也事體所在豈不未安勿施仍以前牌催促
정조 21년 · 강
重推都總管李家煥仍飭牌招
정조 21년 · 목
政院啓言都總管李家煥特敎之下謂有身病終不承膺莫重命牌經宿闕外請重推允之敎以更爲牌招
정조 21년 · 강
校理金銑陳疏請嘉納大臣初筵之奏仍賜近日儒臣臺臣疏批賜批
정조 21년 · 목
疏略曰臣向叨是職目見駭悖之疏不勝憤惋略效懲討之義恩批未承原疏還給微蹤之復廁經筵實難抗顏今承特授之命終不敢冒沒出膺伏乞亟賜鐫免大臣之新膺重卜實叶輿情謨䣭密勿上下交孚協贊一初之治朝野方拭目而登筵陳奏縷縷懇懇亶出於至公無我之心殿下於此特許嘉納則非但人情悅服亦有光於聖德而一兪之音終始靳持大非群下之所仰望於今日者也其在敬禮之方亦不宜如是邁邁臣謂亟從初筵之奏俾盡嘉猷之告焉方今天災告警聖心興愓側席虛已至誠求助則是宜開導群言不使沮却而昨日亞諫之疏臣未見其原本雖未知疏中所論之爲何語要之爲應旨言事採納與不採納惟在聖裏之斟量而不賜一字之批卽地斥退是豈當初求言之本意而尤豈不有損於大聖人弗咈之盛德哉且聞向日一儒臣疏之事關聲討者又有還給之命亦不能無憾於我聖上翕受敷納之量而竊恐從此無進言之人伏願近日儒臣臺臣之疏一竝賜批俾原疏得以頒示焉批以省疏具悉
정조 21년 · 강
命時囚李甲會分揀放送閔植付過放送
정조 21년 · 강
遣承旨成鼎鎭傳諭左議政蔡濟恭命以還家後安否附奏
정조 21년 · 목
敎曰八耋大臣之駿奔於親享於古未聞況步屧如飛登降不差在卿豈特爲稀貴卽朝廷之吉祥善事也還第之後不瑕有憊意損節耶遣承宣問卿安否卿其附奏事坐直承旨傳諭于左議政
정조 21년 · 강
罷水原判官洪元燮南陽府使白師謹職仍命牙山臭載漕船船格等移送南陽府推覈
정조 21년 · 목
水原留守趙心泰狀啓以爲本府判官洪元燮牒報內判官在古溫浦三日阻風今月初二日泊二背島初三日牙山倉致敗漕船船主沙格等爲先取招則船主吳好千所告渠等騎牙山倉語字漕船所載七邑稅穀米爲五百四十九石二斗太爲二百五十石十三斗依事目添載本縣禁衛作米十石及淸州免稅米一百六十石加升雜費米太竝九石五斗去月二十四日過古溫浦至南陽枉池前洋日已昏黑風雨大作同行七隻船住泊浦口渠船則稍後二帿場未能同泊仍爲下碇至三更風勢轉急檣摧杉坼碇索亦絕出沒漂轉不知所向杉板漸碎仍爲傾覆渠等十八人或抱帆席或按板木或乘帆竹爲風所驅終夜盪潏天明後見泊於立波島則島中男女六七人出來救活而徒中七人竟至渰死四人屍身拯得於板索交纏之中二人屍身終無去處渠子次乭同入渰死父子不能相救情理尤爲痛迫云故遣座首將吏等搜覓所敗穀物於立波島近洋則東南邊七里許草嶼之上見有委積之穀故極力鉤拯米爲四百八十六石太爲七石而此島距貢津倉不過一站水則其所改色自是該縣所當故直爲輸致於牙山貢津倉而致敗境界則最初南陽府報辭中枉池前洋逢風漂失云者與今各人等招辭果爲脗合而該府追後所報忽以立波島前致敗專歸本府有若推諉者然本府之境止於桃李島而伊日護送船之無恙指路日暮前過桃李島者深夜退漂已非意慮之所及且非瞭望之所曁桃李島以西卽南陽境而自桃李至枉池前洋四十里漕船之留碇止泊在枉池二帿場前洋昏夜致敗仍以漂失則南陽之曰非我境誠是意外云矣推以事理致敗初在枉池覆沒終歸立波以此作爲肯綮兩邑爲說竟未歸一自臣營有難具格修啓覆沒旣在本境則其在重漕轉之道恐不敢容恕本府判官洪元燮罪狀令該曹稟處船主等不畏漕轉法禁不憚差員操束獨自落後致此敗沒者不無故犯之跡嚴刑得情不容少緩未拯米二百四十九石零太二百四十六石零及未搜得屍身三口連加督飭期於畢拯敎以彼界此疆是豈推諉之事乎當該判官罷職事回諭○京畿監司李在學狀啓以爲漕船致敗皆以穀物沈覆人命漂出之處定爲地方自是不易之常法而今以該判官所報及船格等諸招觀之穀物拯得沙格漂出俱在二背島二背島乃是水原地則致敗地方不待兩言而決該府移文中南陽當爲敗船地方弊府當爲覆沒地方云者尤有莫曉者敗船卽是覆沒覆沒卽是敗船不可分作兩件事而今乃區而別之定爲兩地方者考諸法典實所未見若以南陽謂之漂失地方猶或爲可謂之敗船地方則恐不成說沙格取招敗米鉤拯等事水原判官旣以地方官不得辭避如例擧行則狀聞一款亦當自該府如例爲之而移文中自貴營按例修啓云者甚爲訝惑若是臣營所當修啓者其所擧行豈待該府之移文爲哉水原境敗船之事不可自臣營違例修啓嗣後狀聞等節自該府具格擧行之意今方回移敎以此彊彼界是豈推諉之事乎當該府使罷職事回諭○敎曰牙山臭載漕船船格等移送南陽府推覈事分付畿營
정조 21년 · 강
命開城府被燒民戶依前下敎施行廣州府被燒民戶拔例顧助
정조 21년 · 목
開城留守黃昇源以外村民家二十六戶燒燼幼穉二口燒死馳啓敎以一依前下傳敎施行事回諭○廣州留守徐有隣以大旺面民家二十一戶燒燼幼穉一口燒死馳啓敎曰卿其拔例顧助期於斯速結構奠接之地事回諭
정조 21년 · 강
命兵曹判書權▣拿入南道西道參軍嚴飭燈夕觀光人禁斷之罪作拏軍卒亦令決棍
정조 21년 · 목
備邊司啓言燈夕觀燈自是昇平盛事今年則以豐登之故京外老幼扶携來觀者尤爲數多而似聞南北山近處該掌營門分送軍卒禁斷遊人不得觀光云事極可訝卽爲査問則訓局將校所告內慮損種松多定軍卒禁斷新種松處雜還之弊無識軍卒竝與元不種松之處亦皆禁斷云禁營則種松各麓外不爲禁斷而以其多定軍卒之故或不無不當阻搪而阻搪處云禁養種松之政雖不可不嚴竝與不種松之處渾爲禁斷以致遊人之落莫者有駭膽聆亦不無差等之別請當該西道參軍先汰後拿南道參軍拿問處之敎以必是無識軍卒所爲參軍亦官員豈有公然勿令觀光之理乎令兵判拿入嚴飭作拏軍卒亦令決棍於人衆共覩處
정조 21년 · 강
命今日賓對望拜禮後來會
정조 21년 · 목
因備邊司頉稟有是命
정조 21년 · 강
詣春塘臺行皇壇望拜禮
정조 21년 · 목
具翼善冠黑圓領袍乘輿出宜春門降輿就版位行禮訖乘輿還內
정조 21년 · 강
遣承旨詣宣武祠奉審摘奸
정조 21년 · 목
敎曰戶房承旨與禮曹堂上戶曹郞廳依定式馳詣宣武祠奉審摘奸以來